In Vain

**In Vain** er et norsk ekstremmetalband etablert i Kristiansand i 2003. Bandet spiller en blanding av svartmetall og doom med innslag av blant annet blues, med intrikate taktskifter som kjennetegner progressiv metal.  

## Historie
Bandet ble opprinnelig startet som en trio i 2003, med Andreas Frigstad på vokal, Sindre Nedland (bror til Lazare) på keyboard og Johnar Håland på gitar. I 2005 signerte de som første band en kontrakt med Indie Recordings, og satte da sammen et fullt band med Stig Reinhardtsen på trommer, Ole Vistnes på bass og Kjetil Pedersen på gitar. Kristian Wikstøl overtok som bassist i 2007.

I 2007 ga bandet ut debutalbumet *The Latter Rain* med nærmere 20 gjestemusikere. Albumet demonstrerte låtskriver Hålands evne til å mikse musikalske sjangere for et progressivt og egenartet lydbilde, og fikk god mottakelse. Bandet turnerte deretter i Europa med Battered og Vreid og spilte på en rekke festivaler, blant annet Inferno Metal Festival.

Oppfølgeralbumet *Mantra* kom i 2010. På begge utgivelsene bidro Nedland på vokal i tillegg til keyboard, og frem til 2024 benyttet de to vokalister samtidig, med henholdsvis ekstrem og ren vokal.

In Vains tredje album, *Ænigma* (2013), ble produsert og mikset av Jens Bogren (Opeth, Katatonia, Soilwork), som siden har vært fast produsent for bandet. Kort tid etter utgivelsen forlot bassist Wikstøl bandet og ble etterfulgt av Alexander Bøe.

I 2018 overtok Tobias Øymo Solbakk på trommer etter Stig Reinhardtsen.

I 2024 kom deres femte album, *Solemn*. Albumet var innspilt og ferdigmastret allerede i 2022, men bandet ønsket ikke å gi ut albumet under pandemien fordi de da ikke kunne promotere det med konserter og turné. Etter utgivelsen forlot originalmedlem og vokalist Frigstad bandet. Tekstene til fire av låtene på *Solemn* var skrevet av Sindre Nedland og var inspirert av hans nylige gjennomgåtte kreftbehandling. Nedland fikk et tilbakefall høsten 2024, og døde i mars 2025.

Med de to originale vokalistene ute ble Kjetil Alver Lund (Våde, Arkentype) med som livevokalist fra høsten 2024. 10. mars 2026 ble Alver Lund kunngjort som permanent vokalist. 

Høsten 2025 forlot bassist Bøe bandet til fordel for videre satsing med Trollfest. Livebassist Sander Batuhan Tesdal, som også spiller med Alver Lund i Våde, ble kunngjort som fullverdig bandmedlem 24. mars 2026.

In Vain har turnert i Europa blant annet sammen med Solefald, Borknagar, Vreid og Keep of Kalessin. De har spilt en rekke konserter og festivaler i Norge, blant annet Inferno Metal Festival (2008, 2013, 2023), Tons of Rock (2018), Karmøygeddon (2018) og Spetakkelfestivalen (2025).
## Musikalsk stil
Stilmessig er musikken omtalt som melodisk death metal med progressive elementer. Fra første utgivelse har de imidlertid blandet flere sjangere i stedet for å holde seg til ett konsept eller stil for hvert album. – *Progressiv dødmetall fra Kristiansand, kalles de, men det dekker så dårlig.* (Siri Bjoner, Puls)Originalmedlem og gitarist Johnar Håland komponerer musikken i stor grad i hodet fremfor å ta utgangspunkt i gitarriff slik det ofte er vanlig. Låtmaterialet presenteres for resten av bandet som ferdige demoer, med tydelige føringer fra Håland, men med rom for personlige tolkninger. Arrangementene står sentralt, og In Vain benytter blåsere – særlig saksofon, men også andre instrumenter – på samtlige album. 

Flere av bandmedlemmene bidrar på tekstene, som gjerne omhandler temaer som personlig vekst, natur og filosofi. Bandet unngår religiøse og politiske budskap.

## Medlemmer

### Nåværende medlemmer
* Johnar Håland – gitar, vokal (2003–)
* Tobias Øymo Solbakk – trommer (2018–)
* Kjetil Domaas Pedersen – gitar (2009–)
* Kjetil Alver Lund – vokal (live 2024–2025, fast medlem 2026–)
* Sander Batuhan Tesdal – bass (live 2025, fast medlem 2026–)

Fil:Johnar Haaland.jpg|Johnar Håland
Fil:Tobias Øymo Solbakk.jpg|Tobias Øymo Solbakk
Fil:Kjetil Domaas Pedersen.jpg|Kjetil Domaas Pedersen
Fil:Kjetil Alver Lund.jpg|Kjetil Alver Lund


### Tidligere medlemmer, livemusikere

* Andreas Frigstad – ekstremvokal (2003–2024)
* Sindre Nedland – ren vokal, piano, orgel (2003–2024) *død 2. mars 2025* 
* Stig Reinhardtsen – trommer (2005–2018)
* Kristian Wikstøl – bass, ekstremvokal (2005–2013)
* Magnus Olav Tveiten – gitar (2005–2007)
* Ole Vistnes – bass (2005–2007)
* Alexander Bøe – bass, vokal (2013–2025)

### Gjestemusikere

* Madeleine Ossum – bratsj, fiolin
* Ingeborg Skomedal Torvanger – cello
* Jon Henrik Rubach – saksofon
* Sigurd Drågen – trombone
* Pål Gunnar Fiksdal – trompet
* Davidavi Dolev – vokal

## Diskografi
* 2007: *The Latter Rain* (Indie Recordings)
* 2010: *Mantra* (Indie Recordings)
* 2013: *Ænigma* (Indie Recordings)
* 2018: *Currents* (Indie Recordings)
* 2024: *Solemn* (Indie Recordings)

### Sindre Nedland soloalbum

* 2025: *Embers*, utgitt posthumt

## Referanser


## Kilder

* Biografi på tidligere offisiell nettside https://www.invain.net/biography

## Eksterne lenker
* In Vain hos Encyclopaedia Metallum
* In Vain hos Indie Recordings
* In Vain hos Metal Norge